text: ИНОЕЪР – част от Европейската седмица на мобилността
  Сподели с нас вълнуващото създаване на градска мобилност от ново поколение.
  "Придвижвайте се устойчиво. Бъдете здрави" - мотото на Европейската седмица на мобилността, което е и двигател на множество дейности по проект ИНОЕЪР още от самото начало на проекта.
  Гражданите на София проявиха голям интерес към събитията, които се проведоха в рамките на Европейската седмица на мобилността, а по време на тях и към проекта ИНОЕЪР.
  В началото на седмицата на мобилността, на 16-ти септември започна и новата кампания с кауза в столицата - "1 кола по-малко". Кампанията активно насърчава използването на градски транспорт, пешеходно и велосипедно придвижване, тротинетки и други алтернативи на автомобила. Тя се провежда в социалните мрежи и представлява публикуване на селфи с текст #team1carless в деня, в който публикуващия не използва автомобил. Всеки включил се в кампанията предизвиква още двама свои приятели да направят същото. Кампанията бе стартирана от ръководителя на проект ИНОЕЪР – Кристиан Кръстев и успешно привлича все повече популярни личности към зелената кауза.
  На денят на София, 17-ти септември, ИНОЕЪР се включи в интерактивно обучение за безопасност на движението по пътищата, организирано съвместно с Район "Панчарево" Столична община и Съвет по безопасност на движението на децата в София. Малките научиха, че карането на колело е полезно не само за тях, но и за околната среда и че не бива да губят стимула си да останат велосипедисти, когато пораснат. А техните родители се запознаха с предстоящото въвеждане на зелен обществен транспорт, чийто маршрут ще се определя от търсенето на потребителите, както и със системата за "лоялни зелени граждани". Тя ще представлява мобилно приложение за измерване на изминатото разстояние от пешеходци и колоездачи, като най-активните потребители ще получават подходящи стимули, а най-използваните вело и пешеходни трасета ще имат приоритет в инвестиционната програма на Столична община.
  21-ви септември бе денят на отворените врати в "Столичен автотранспорт" ЕАД, където гражданите имаха възможност да разгледат експозиция на превозни средства. Освен това, в същия ден, след предварителна регистрация, желаещи посетиха и тренажора за обучение на машинисти в депо Земляне. Двете събития дадоха възможност на любителите на транспорта да надникнат "в кухнята" на Столичен автотранспорт.
  В последния ден на Европейската седмица на мобилността, 22-ри септември, традиционно се проведе Велошествие, организирано съвместно с Посолството на Дания в България. Преди да тръгнат по определения маршрут, всички присъстващи научиха повече за ИНОЕЪР и предстоящото въвеждане на Зелените коридори в София. Зелените коридори ще позволят на гражданите да намерят как могат да достигнат до определена точка на центъра с най-малко въздействие върху качеството на въздуха и по най-екологичния начин, използвайки зелен транспорт. По същото време из София се движеше ретро трамвай, който представлява атракция за столичани. Докато се движат в превозно средство от миналия век, пътниците научиха повече за бъдещето на градския транспорт в София в лицето на зеления обществен транспорт при поискване, който ИНОЕЪР ще въведе в столицата до края на 2023г.
  Европейската седмица на мобилността в София се организира от партньорите по проект ИНОЕЪР - Столична община и Център за градска мобилност и с подкрепата на 12 други институции и частни компании. Пълната програма на инициативата можете да разгледате ТУК.
  Проектът ИНОЕЪР е съфинансиран от Европейския фонд за регионално развитие чрез Инициативата "Иновативни дейности за градско развитие".